བོད་བརྒྱུད་ནང་བསྟན་གྱི་དགེ་འདུན་པ་ཞིག་ཡིན་ཕྱིར་ཐོག་མར་ངེས་འབྱུང་བསམ་པས་གཞི་བྱས་ཏེ་སངས་རྒྱས་བསྟན་པའི་ནང་སྙིང་འདུལ་བའི་ཕྱག་ལེན་དང་མཐུན་པར་རབ་ཏུ་བྱུང་ཏེ་སངས་རྒྱས་བཅོམ་ལྡན་འདས་ཀྱི་བཀའ་མདོ་རྒྱུད་དང་བཅས་པའི་དགོངས་དོན་ལ་སློབ་གཉེར་དཔྱིས་ཕྱིན་པ་ཞིག་གནང་དགོས་ཤིང་།དེ་ཡང་དགེ་བའི་བཤེས་གཉེན་མཚན་ཉིད་དང་ལྡན་པ་ཞིག་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ནས་གཞུང་ཆེན་བཀའ་པོད་ལྔ་ལ་ཐོས་དོན་ཉམས་སུ་ལེན་ཞིང་།ཉམས་སུ་བླངས་པའི་ལག་རྗེས་སངས་རྒྱས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་དང་སེམས་ཅན་ལ་བདེ་སྐྱིད་འབྱུང་བ་དང་།རྒྱལ་ཁམས་བདེ་ཞིང་འགྲོ་ཀུན་བྱམས་བརྩེའི་དཔལ་ལ་སྦྱོར་བའི་ཤཱཀྱའི་དགེ་སྦྱོང་རྣམ་དག་ཞིག་བྱེད་དགོས་མོད།དེ་ལྟ་བུ་ཞིག་མ་འཇོན་ཡང་མ་མཐར་ཡང་སོ་སོ་ཐར་བའི་འདུལ་བའི་བཅས་ཁྲིམས་རྣམ་པར་དག་པ་བསྲུང་ཞིང་དགེ་སྦྱོར་ལ་རྟག་ཏུ་བརྩོན་པ་གཞིར་བཅས།བཀའ་དྲིན་ལ་བསམ་ཤེས་དང་སངས་རྒྱས་ཆོས་ལུགས་ཀྱི་དགོངས་པ་བླ་ན་མེད་པ་རང་ནུས་ཀྱིས་དར་སྤེལ་བྱས་ཏེ་ཆོས་ཕྱོགས་ཀྱི་རྟོགས་པ་མུ་མཐུད་དུ་མཐོ་རུ་གཏོང་དགོས་པ་དང་།དགོན་པ་དང་།དགེ་འདུན་པ།བསྟན་པ་བཅས་ལ་ཕན་པའི་བྱ་བ་མང་ཙམ་སྒྲུབ་ཅིང་།སྤྱི་ཚོགས་འཕེལ་རྒྱས་དང་ཡར་ཐོན་གྱི་གོམ་སྟབས་དང་བསྟུན་ནས།རྒྱབ་ཁབ་དང་སངས་རྒྱས་ཀྱི་བསྟན་པ་སོགས་ལ་མཛད་རྗེས་ཆེ་བའི་སྔོན་བྱོན་མཁས་པའི་དབང་པོ་ས་སྐྱ་པཎ་ཊི་ཏ་དང་།འགྲོ་མགོན་ཆོས་རྒྱལ་འཕགས་པ།རྗེ་ཙོང་ཁ་པ།ལྕང་སྐྱ་བློ་བཟང་ཆོས་ལྡན།ཐུའུ་བཀན་ཆོས་ཀྱི་ཉི་མ།པཎ་ཆེན་རིན་པོ་ཆེ།མཁས་དབང་ཚེ་ཏན་ཞབས་དྲུང་།མཁས་དབང་དམུ་དགེ་བསམ་གཏན།མཁས་དབང་དུང་དཀར་བློ་བཟང་འཕྲིན་ལས།དགེ་རྟག་སྤྲུལ་སྐུ་སོགས་སྐྱེས་ཆེན་དམ་པ་རྣམས་ཀྱི་རྣམ་ཐར་སོགས་ལ་སློབ་སྦྱོང་དང་ཁ་མིག་ཡར་ལྟོས་ཀྱི་མིག་དཔེ་བཟང་པོར་བཟུང་སྟེ།དམ་ཆོས་ལ་གཅེས་པ།སྒྲིག་བཀུར་ཁྲིམས་སྲུང་།སྡིག་སྤོང་དགེ་སྒྲུབ།ཞི་མཐུན་གོང་བཀུར།ཞི་བདེར་རེ་སྨོན་བཅས་ཀྱི་གོམས་སྲོལ་བཟང་པོ་རྒྱུན་འཛིན་དང་དར་སྤེལ་བྱེད་པ་གཞིར་བྱས་ཐོགརྒྱལ་བའི་དགོངས་དོན་ལ་ཐོས་བསམ་སྒོམ་སྒྲུབ་རྩེ་གཅིག་ཏུ་གནངས་ཏེ།ལྟ་སྒོམ་སྤྱོད་གསུམ་གང་གི་ཐོག་ནས་ཀུན་གྱི་མིག་དཔེར་འོས་པའི་གྲྭ་བཙུན་མིང་དོན་མཚུངས་པ་ཞིག་དང་།བོད་ཁུལ་གསར་པའི་འཆམ་མཐུན་དང་བརྟན་ལྷིང་།སྤྱི་ཚོགས་འཕེལ་རྒྱས་ཡར་ཐོན་བཅས་ཀྱི་ཆེད་དུ་ལེགས་སྐྱེས་ཧུར་ཐག་གིས་འབུལ་རྒྱུ་ནི་ང་ཚོ་ཆོས་པ་ཚོའི་འོས་འགན་ལགས།